text: Her er de bedst til trafiksikkerhed
  06 juni 2017 kl. 10.45
  Aabenraa Kommune er den kommune i hele landet, der tager skolebørns trafiksikkerhed mest alvorligt. 
  Det er Rådet for Sikker Trafik og TrygFonden, som har kåret Aabenraa Kommune som vinder af Skolernes Trafiktest 2017.
  Det har de blandt andet gjort på baggrund af kommunens samarbejde med politi og skoler om 6. klassernes cyklistprøver og skolernes trafikpolitik. I kommunen har omkring 90 % af skolerne en trafikpolitik, og 86 % af skolerne gennemfører cyklistprøven i 6. klasse.
  Ifølge kommunen kan man også aflæse indsatsen i ulykkesstatistikkerne.
  - Vi kan se i vores uheldsstatistikker, at det går rigtig fint den rigtige vej. De falder. Og det er nok et resultat af mange års ihærdigt arbejde, siger Hanne Mette Kjær, der er trafiksikkerhedsmedarbejder i Aabenraa Kommune.
  Det er anden gang, Aabenraa Kommune vinder trafiktesten. Første gang var i 2012.
  